AOT ทุ่มงบ 3.87 แสนลบ. ลงทุน 10 ปีขยาย “สนามบิน” รองรับดีมานด์ฟื้น
AOT ลั่น! วางเป้า 10 ปี ทุ่ม 3.87 แสนล้านบาทเดินหน้าตามแผนขยายสนามบิน เพื่อรองรับดีมานด์ที่ฟื้นตัวอย่างรวดเร็ว โดยคาดการณ์ว่าในอีก 2-3 ปีผู้โดยสารจะกลับมาล้นสนามบินอีกครั้ง ราว 142 ล้านคน
23 มิ.ย. 2564

นายนิตินัย ศิริสมรรถการ กรรมการผู้จัดการใหญ่ บริษัท ท่าอากาศยานไทย จำกัด (มหาชน) หรือ AOT เปิดเผยว่า ก่อนเกิดการแพร่ระบาดโควิดปี 2562 สนามบิน 6 แห่งมีจำนวนผู้โดยสารถึง 142 ล้านคน ขณะที่สนามบินมีขีดความสามารถรองรับได้เพียง 100 ล้านคน จึงเกิดการสภาวะเกินความสามารถกว่า 40% แต่เมื่อเกิดการระบาดโควิด-19 ส่งผลให้ผู้โดยสารลดเหลือประมาณ 12,000 คนต่อวัน จากเดิมมีจำนวนผู้โดยสาร 400,000 คนต่อวัน แต่คาดการณ์ว่าในปี 2565 จำนวนผู้โดยสารกลับมาครึ่งหนึ่งก่อนเกิดโควิด หรือมีจำนวนประมาณ 73 ล้านคน
โดยการกลับมาของดีมานด์ค่อนข้างรวดเร็ว และคาดการณ์ว่าในปี 2567 ผู้โดยสารจะมีปริมาณใกล้เคียงก่อนเกิดวิกฤตโควิด การกลับมาระดับนี้ จะส่งผลให้สนามบินเกินศักยภาพรองรับผู้โดยสาร ขณะที่การลงทุนก่อสร้างสนามบินใช้เวลาค่อนข้างนาน  แม้ว่าตอนนี้ไม่มีผู้โดยสารแต่ในอีก 2-3 ปีผู้โดยสารจะกลับมาล้นสนามบินอีก ดังนั้น AOT จึงลงทุนขยายสนามบินจำนวน 3.87 แสนล้านบาทในช่วงเวลา 10 ปี เป็นการลงทุนสูงกว่า 2 เท่า ขณะที่บริษัทฯมีสินทรัพย์รวม 1.8 แสนล้านบาท
“ส่วนการเตรียมตัวการเปิดประเทศใน 120 วัน ซึ่ง รมว.คมนาคมให้นโยบายการกลับมาฟื้นศักยภาพ ที่จะมีการเตรียมความพร้อม การบริหารแบบ new normal ดังนั้นเรื่องของการท่องเที่ยวนั้นและผู้โดยสารจะต้องส่งผลให้กลับมาเหมือนเมื่อ 8-9 ปีที่แล้ว” นายนิตินัย ยังกล่าว